‘Klimaat se rol in rampe ál groter’ | Netwerk24
Deur Elise Tempelhoff 17 Januarie 2019 10:19
Die wêreld het verlede jaar sowat $160 miljard (R2 224 miljard) weens natuurrampe verloor. Hierin het klimaatsverandering ’n groot rol gespeel.
So het die versekeringsreus Munich Re verlede week in ’n verklaring gesê toe hy sy jaarverslag vir 2018 uitgereik het.
Volgens Munich Re was 2018 dié jaar waarin die impak van klimaatsverandering op die wêreld werklik duidelik geword het.
Afrika het in vergelyking met die res van die wêreld nie so erg onder natuurrampe deurgeloop nie, sê die versekeraar se kantoor in Johannesburg. Die omvang van skade wat natuurrampe verlede jaar in Afrika aangerig het, was sowat $1,4 miljard, maar die meeste hiervan was verliese (van byvoorbeeld infrastruktuur) wat nie verseker was nie.
Die ergste rampe op die vasteland was onder meer die droogte in Suid-Afrika wat van Januarie tot Mei geduur het. Die totale koste hieraan verbonde was sowat $500 miljoen.
Vloede wat van Maart tot Mei voorgekom het, het skade van sowat $350 miljoen in Kenia aangerig en van sowat $280 miljoen in Nigerië.
Nico Conradie, hoof van Munich Re in Afrika, sê met die uitsondering van Suid-Afrika is bitter min infrastruktuur in Afrika teen natuurrampe verseker.
Hy sê baie Afrikalande groei in ’n geweldige tempo en ’n ramp kan baie mense se lewensmiddele gou vernietig. Daarom is dit belangrik dat Afrika die versekeringsmark betree.
Die versekeraar meen brande is een van dié bewyse dat klimaatsverandering se intensiteit toeneem en rampe meebring.
Meer oor: Droogte | Klimaatsverandering | Omgewing